Христо Смирненски
Трагедия

chitanka.info

На петия етаж, сред стая номер пет,

живял един поет,

чиновник малък бил, затуй по-малко той

работел в летний зной.

На работа ходил кат всеки наш чиновник

по стария часовник,

а пък излизал си, след като се надреме,

по новото ни време.

И всичко текло си по масло и по мед

на младия поет,

но завидяла му на светлата съдба

една вещица зла.

Един прекрасен ден, когато той въздишал

и стихове си пишел,

съзрял чиновничка във банката насреща

и… всеки веч се сеща…

И взел на работа да ходи от зори,

та тайнствено дори

се поспоглеждали усмихнати, умилни

и старите разсилни.

В фантазията му била тя нежна, малка

и девствена русалка,

в фантазията му тя чиста и красива

била кат самодива.

На петия етаж, сред стая номер пет,

елегии безчет

и оди цял вагон за два дни той написал,

че сам почти се слисал.

Ала на третий ден картинка той видял,

че просто занемял,

видял разсилния и девствената дама

в амурна чудна драма.

От петия етаж, от стая номер пет,

един сломен поет

взел ръкописите и пуснал ги без ред

в широкия клозет…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.